- బీసీసీఐ కార్యదర్శిగా అమిత్‌ షా తనయుడు జై షా
- వారసత్వ రాజకీయానికి తెరదీసిన అమిత్‌ షా
నవతెలంగాణ క్రీడా విభాగం
' కుటుంబ, వారసత్వ రాజకీయాలను తిప్పి కొట్టండి. బంధుప్రీతి బంధాలను బద్దలుకొట్టండి'.. భారతీయ జనతా పార్టీ జాతీయ అధ్యక్షుడు అమిత్‌ షా ప్రసంగాల్లో తరచుగా వినిపించే నినాదాలు ఇవి. అభివృద్ది ఎజెండా చర్చకు రాకుండా కాంగ్రెస్‌ పార్టీపై ఈ నినాదాల అస్త్రాన్ని అమిత్‌ షా అవసరమైనప్పుడల్లా వాడారు, వాడుతూనే ఉన్నారు. లెక్కలేనన్ని పర్యాయాలు వారసత్వ రాజకీయాలపై ప్రసంగాలు ఇచ్చిన అమిత్‌ షా, సొంత విషయంలో విమర్శలను మరిచిపోయినట్టు కనిపిస్తున్నాడు. 31 ఏండ్ల వ్యాపారవేత్త, తనయుడు జై షాను భారత క్రికెట్‌ నియంత్రణ మండలి (బీసీసీఐ) కీలక పదవిలో కూర్చోబెట్టాడు అమిత్‌ షా. క్రికెట్‌ పరిపాలనకు ఎటువంటి అర్హత లేని కుమారుడిని దొడ్డి దారిన బీసీసీఐ కార్యదర్శిని చేశాడు అమిత్‌ షా. కుమారుడిని బోర్డు కార్యదర్శిగా నిలపటంతో పాటు బీజేపీ మంత్రి సోదరుడు అరుణ్‌ ధుమాల్‌ను కోశాధికారిగా నిలిపి భారత క్రికెట్‌ను కాషాయ రంగులోకి కలిపేందుకు ఓ అడుగు ముందుకేశారు.
జై షా అర్హుడా? : అమిత్‌ షా కుమారుడు జై షాకు క్రికెట్‌కు ఎటువంటి సంబంధం లేదు. కనీసం జిల్లా స్థాయి క్రికెట్‌లో ఆడిన అనుభవం కూడా జై షాకు లేదు. కానీ తండ్రి పదవిని అడ్డుపెట్టుకుని భారత క్రికెట్‌లో రెండో అత్యున్నత పదవిని అలంకరించాడు. బీసీసీఐలో ముందు నుంచీ గుజరాతీ లాబీయింగ్‌ ఎక్కువ. నిరంజన్‌ షా, చిరాయు ఆమీన్‌లు బోర్డులో కీలక పదవులు చేపట్టారు. 2009లో గుజరాత్‌ ముఖ్యమంత్రిగా ఉన్న సమయంలో నరెంద్ర మోడీ గుజరాత్‌ క్రికెట్‌ సంఘం (జీసీఏ) అధ్యక్షుడిగా ఎన్నికయ్యారు. అదే సమయంలో రిలయన్స్‌ అధినేత ముఖేశ్‌ అంబానీ అత్యంత సన్నిహితుడు పరిమళ్‌ నట్వాని ఉపాధ్యక్షుడిగా కొనసాగారు. మోడీ అధ్యక్షుడిగా ఉన్న సమయంలోనే జై షా 2013లో గుజరాత్‌ క్రికెట్‌ సంఘంలో సంయుక్త కార్యదర్శిగా అడుగుపెట్టారు. 2014లో ప్రధాని పదవి చేపట్టిన మోడీ జీసీఏ నుంచి వైదొలిగారు. దీంతో ఆ పదవిని అమిత్‌ షా చేపట్టారు. అప్పట్నుంచి ఈ ఏడాది సెప్టెంబర్‌ వరకు అమిత్‌ షా, జై షా గుజరాత్‌ క్రికెట్‌ సంఘంలో కొనసాగారు. జస్టిస్‌ లోధా కమిటీ సిఫారసుల ప్రకారం పదవి నుంచి వైదొలగాల్సిన ఉన్నప్పటికీ అమిత్‌ షా ఆ పని చేయలేదు. అమిత్‌ షా అధ్యక్ష పదవికి రాజీనామా చేయగా, కుమారుడు జై షా సైతం సంయుక్త కార్యదర్శిగా తప్పుకున్నాడు. అక్కడితో క్రికెట్‌ రాజకీయానికి షా కుటుంబం దూరమైనట్టే భావించారు. కానీ అనూహ్యంగా జీసీఏ ప్రతినిధిగా జై షా బీసీసీఐ రాజకీయాల్లోకి ప్రవేశించారు. ఊహించినట్టుగానే కీలక పదవి చేపట్టారు.
జై షా వ్యాపారవేత్తగా నరెంద్ర మోడీ ప్రధాని పదవి చేపట్టిన తర్వాత తన కంపెనీల వృద్దిని రికార్డు స్థాయిలో 16,0000 రెట్లు సాధించాడని అప్పట్లో ఓ వార్తా కథనం సంచలనం రేపింది. ఈ కథనంపై న్యాయస్థానంలో కేసు నడుస్తోంది. జై షా గుజరాత్‌ క్రికెట్‌ సంఘంలో సంయుక్త కార్యదర్శిగా క్రికెట్‌ అభివృద్దికి పాటుపడితే.. ఇప్పుడు బీసీసీఐ కార్యదర్శిగా అతడి అర్హతలపై ఎవరికీ అభ్యంతరం ఉండేది కాదు. జీసీఏలో ఉండగా క్రికెట్‌కు ఎటువంటి మేలు చేయని వ్యక్తి ఇప్పుడు ఏకంగా భారత క్రికెట్‌లోనే కీలక పదవిపై కూర్చున్నాడు. దీనిపై అన్ని వర్గాల్లో తీవ్ర అభ్యంతరం వ్యక్తం అవుతోంది.
సంస్కరణల స్ఫూర్తికి తూట్లు : బీసీసీఐలో వేళ్లూనుకుపోయిన అవినీతి, అశ్రిత పక్షపాతం, బంధుప్రీతి సహా ఇతర జాఢ్యాలపై కొరడా ఝలిపించేందుకు సుప్రీంకోర్టు జస్టిస్‌ లోధా కమిటీని నియమించింది. భారత క్రికెట్‌ విశ్వసనీయతను, సమగ్రతను కాపాడేందుకు కమిటీ విప్లవాత్మక సూచనలతో ముందుకొచ్చింది. లోధా సిఫారసులతో రూపొందిన నూతన రాజ్యాంగం ప్రకారం బీసీసీఐ నూతన ఆఫీస్‌ బేరర్లు ఎన్నికయ్యారు. కానీ నిజంగానే జస్టిస్‌ లోధా కమిటీ స్ఫూర్తి బీసీసీఐలో కనిపిస్తోందా? సమాధానం లేదనే వినిపిస్తుంది.
భారత క్రికెట్‌ పరిపాలన అనగానే 1990 దశకంలో జగ్‌మోహన్‌ దాల్మియా గుర్తుకొస్తారు. ఆదాయ వృద్దిలో, క్రికెట్‌ అభివృద్దిలో దాల్మియా కృషి అసమానం. బీసీసీఐలో అధికారం కోసం దాల్మియాతో దీర్ఘకాలం పోరాడిన మరాఠా నాయకుడు శరద్‌ పవార్‌. 2005లో దాల్మియా నుంచి పవార్‌ బీసీసీఐ అధికారం లాగేసుకున్నారు. భారత క్రికెట్‌పై పవార్‌ ఆధిపత్యం మొదలైంది. అదే సమయంలో అవినీతి ఆరోపణలతో దాల్మియా ప్రతిష్ట దిగజారింది. భారత క్రికెట్‌ ముఖచిత్రంపై దాల్మియా పూర్తిగా కనుమరుగైన సమయంలో వెలుగుచూసిన ఐపీఎల్‌ స్ఫాట్‌ ఫిక్సింగ్‌ వివాదం అతడిని మళ్లీ తెరపైకి తీసుకొచ్చింది. అధ్యక్ష పదవి నుంచి శ్రీనివాసన్‌ తప్పుకోవాలని సుప్రీంకోర్టు ఆదేశించగా.. సంక్షోభ సమయంలో దాల్మియా మళ్లీ అధికారం చేపట్టారు. అధికారం బీజేపీ వర్గాల చేతుల్లోకి వెళ్లటంతో హిమాచల్‌ ప్రదేశ్‌ మాజీ ముఖ్యమంత్రి తనయుడు అనురాగ్‌ ఠాకూర్‌ బీసీసీఐ అధ్యక్షుడిగా ఎన్నికయ్యారు. బీజేపీ పెద్దల అండతో సంస్కరణల పర్వాన్ని అడ్డుకున్న ఠాకూర్‌ను సుప్రీంకోర్టు తొలగించింది. పాలకుల కమిటీ పరిపాలనతో బోర్డులో సంస్కరణలు తీసుకొచ్చింది. 2015 నుంచి బీసీసీఐ ప్రక్షాళనపై పట్టుదల చూపించిన సుప్రీంకోర్టు నిజానికి విజయం సాధించలేదనే చెప్పాలి!. తాజాగా ఎన్నికైన ఆఫీస్‌ బేరర్లలో అధ్యక్షుడు సౌరభ్‌ గంగూలీ మినహా ఎవ్వరినీ కనీస అర్హతలు లేవు. క్రికెట్‌ బోర్డు పాలన క్రికెటర్ల చేతుల్లోనే ఉండాలని న్యాయస్థానం ఆశించింది. కేంద్రంలో అధికార పార్టీ అధ్యక్షుడి తనయుడు కార్యదర్శిగా, కేంద్ర మంత్రి సోదరుడు కోశాధికారిగా బీసీసీఐలో కొనసాగుతున్నారు. పరిమళ్‌ నట్వాని తనయుడు ధన్‌రాజ్‌ నట్వాని గుజరాత్‌ క్రికెట్‌ సంఘం ఉపాధ్యక్షుడిగా ఎన్నికయ్యారు. అతడు గుజరాత్‌ ఫుట్‌బాల్‌ ఫుట్‌బాల్‌ సంఘం అధ్యక్షుడిగానూ కొనసాగుతున్నారు. ఇది జస్టిస్‌ లోధా సిఫారసులను నేరుగా ఉల్లంఘించటమే అవుతుంది. తమిళనాడులో ఎన్‌.శ్రీనివాసన్‌ను చెక్‌ పెట్టినా.. అతడి తనయ రూప మేయప్పన్‌ అధ్యక్ష పదవి చేపట్టింది. కళంకిత నేతలను బీసీసీఐకి దూరం చేయాలని కీలక నిబంధనలు తీసుకొచ్చినా.. వారసులను ఆ స్థానాల్లో కూర్చోబెట్టి సంస్కరణల స్ఫూర్తికి తూట్లు పొడుస్తున్నారు.
అర్హత లేని కుమారుడు జై షాను బీసీసీఐ కార్యదర్శిని చేసిన అమిత్‌ షా.. తర్వాత ప్రత్యక్ష రాజకీయాల్లోకి తీసుకువచ్చే అవకాశం ఉంది. భారత్‌లో క్రికెట్‌ను ప్రజలు ఆరాధిస్తారు. విపరీత ప్రజాదరణ కలిగిన క్రికెట్‌ పరిపాలనలో కొనసాగితే నిత్యం వార్తల్లోనే ఉండగలరు. స్టార్‌ క్రికెటర్లతో సాన్నిహిత్యం ప్రజల్లో సానుకూల ఆదరణ తీసుకొస్తుందనే నమ్మకం. అందుకే బీసీసీఐ పదవులపై రాజకీయ నాయకులకు మోజు ఎక్కువ. ఇంత కాలం వారసత్వ రాజకీయాలపై విమర్శలు చేసిన అమిత్‌ షా.. కుమారుడి కోసం తనూ వారసత్వ రాజకీయాలకు తెరదీశాడు. అందుకు భారత క్రికెట్‌ బోర్డు (బీసీసీఐ)ను వేదికగా చేసుకోవటం క్రికెట్‌ అభిమానులకు మింగుడు పడటం లేదు.
మీ స్నేహితులకు రికమెండ్ చెయ్యండి